**THIRRJE PËR SHPREHJE INTERESI NGA ORGANIZATAT JO QEVERITARE**

**PËR**

**PARTNERITET ME FONDACIONIN TRUST CIRCLE**

Trust Circle Foundation shpall Thirrje për Shprehjen e Interesit nga organizatat joqeveritare, për themelimin e partneriteteve me fondacionin.

Qëllimi i kësaj thirrjeje është identifikimi i OJQ-ve që ofrojnë shërbime sociale dhe familjare, e të cilat plotësojnë kriteret për të themeluar partneritete me Fondacionin Trust Circle, për të përmirësuar situatën e fëmijëve, të rinjve dhe familjeve, me fokus tek fëmijët në rrezik të humbjes së kujdesit prindëror dhe fëmijët pa kujdes prindëror, fëmijët dhe të rinjtë me aftësi të kufizuara, si dhe fëmijët e të rinjtë me varësi (drogë, alkool, lojëra të fatit, etj).

Organizatat që dëshirojnë të marrin pjesë në këtë shprehje interesi, duhet të kenë parasysh:

* Të dërgojnë pakon e aplikimit me subjekt: "Shprehja e interesit të OJQ-ve për partneritet me Fondacionin Trust Circle”, në adresën elektronike info@trustcirclefoundation.org deri në datën 10.05.2025.
* OJQ-të mund të shprehin interesin e tyre vetëm si subjekte individuale. Aplikimet duhet të dorëzohen në gjuhën shqipe.
* Thirrja për Shprehje Interesi nga organizatat jo-qeveritare, për themelimin e partneriteteve me Fondacionin Trust Circle, do të qëndrojë e hapur nga data e publikimit të saj 10.04.2025, deri në datën 10.05.2025, që është edhe afati i fundit për dorëzimin e aplikimeve.

Pjesëmarrja në këtë thirrje nuk garanton domosdoshmërisht se OJQ-ja do të përzgjidhet për partneritet me Fondacionin. Fondacioni Trust Circle rezervon të drejtën për të ftuar OJQ-të e përzgjedhura në takime individuale, për procesin e shqyrtimit dhe finalizimit të marrëveshjeve të partneritetit, në përputhje me kriteret e thirrjes si dhe me politikat e procedurat e aplikueshme në partneritet me OJQ-të. Fondacioni Trust Circle ka autoritetin përfundimtar për të zgjedhur partnerët, në varësi të prioriteteve të fondacionit sipas nevojës në terren dhe në varësi të fondeve në dispozicion

**RRETH FONDACIONIT TRUST CIRCLE**

Trust Circle Foundation është një iniciativë e lindur nga nevoja e madhe për të ofruar mbështetje dhe zgjidhje afatgjate për fëmijët dhe të rinjtë e cenueshëm në Kosovë.

Trust Circle Foundation ka për mision mbështetjen e individëve në nevojë për të përmirësuar mirëqenien e tyre sociale dhe pjesëmarrjen e tyre në komunitet, nëpërmjet iniciativave për asistencë psikologjike, edukimit joformal dhe ndërgjegjësimin e të rinjve për fenomentet negative, dhënien e asistencës së nevojshme për rehabilitim, si dhe promovimin e të drejtave të individëve në nevojë.

Kosova vazhdon të ketë gjendje të rëndë të të drejtave të fëmijëve. Ndër kategoritë më të cenueshme të fëmijëve në Kosovë mbesin fëmijët pa kujdes prindëror, fëmijët me aftësi të kufizuara dhe fëmijët përdorues të substancave narkotike.

Fondacioni Trust Circle gjatë pesë viteve të ardhshme, do të synojë përmirësimin e situatës së fëmijëve në Kosovë, përmes angazhimit në ngritjen e fondeve për të mbështetur shërbimet e domosdoshme për tre ndër kategoritë më të cenuara të fëmijëve, si vijon:

• Fëmijët në rrezik të humbjes së kujdesit prindëror dhe fëmijët pa kujdes prindëror;

• Fëmijët dhe të rinjtë me aftësi të kufizuara;

• Fëmijët dhe të rinjtë me varësi (drogë, alkool, lojëra të fatit, etj).

**FUSHAT E PARTNERITETIT**

Në kuadër të adresimit dhe përgjigjes ndaj nevojave të këtyre grupeve, fushat e partneritetit janë si vijon:

**Fusha 1: Përmirësimi i shërbimeve për rehabilitimin, kujdesin dhe reintegrimin për fëmijët pa kujdes prindëror**

Në Kosovë janë rreth 579 fëmijë pa kujdes prindëror. Prej tyre, 500 fëmijë pa kujdes prindëror janë të vendosur tek farefisi, përderisa 79 fëmijë pa kujdes prindëror janë të vendosur në familje strehuese. Fëmijët pa kujdes prindëror kanë nevojë për shërbime profesionale sikurse shërbimet e psikologut, punëtorit social, pedagogut, psikiatrit, etj. për rehabilitimin dhe fuqizimin e tyre drejt pavarësimit pas moshës 18 vjeçare. Për shkak të mungesës së financimit, shërbimet për fëmijët pa kujdes prindëror nuk janë të qëndrueshme, duke rrezikuar në vazhdimësi reduktimin apo mbylljen e tyre.

Përmes partneriteteve në këtë fushë, synohet sigurimi i qëndrueshmërisë së shërbimeve sociale, familjare dhe psikologjike për fëmijët pa kujdes prindëror dhe në rrezik të humbjes së kujdesit prindëror.

**Fusha 2: Gjithëpërfshirja, sigurimi i qasjes fizike, shërbimet për zhvillimin dhe mirëqenien e fëmijëve me aftësi të kufizuara**

Sipas të dhënave në sistemin e arsimit vetëm 3,965 fëmijë me aftësi të kufizuara janë të përfshirë në klasat e rregullta. Mungesa e qasjes në shkolla për fëmijët me aftësi të kufizuara mbetet ndër sfidat kryesore. Nga gjithsej 1094 institucione shkollore në nivel vendi, vetëm 609 shkolla kanë qasje për fëmijët me aftësi të kufizuara. Shërbimet terapeutike për fëmijët me aftësi të kufizuara nuk janë të qëndrueshme për shkak të mungesës së financimit,

Përmes partneriteteve në këtë fushë, synohet përmirësimi i qasjes fizike dhe mbështetja e shërbimeve për fëmijët me aftësi të kufizuara, konkretisht sigurimi i qasjes fizike për fëmijët me aftësi të kufizuara në shkolla përmes rampave, platformave ngritëse, tualeteve, ashensorëve, vijave drejtuese dhe paralajmëruese taktore, etj,. sipas kushteve në dispozitat e Udhëzimit Administrativ nr. 33/2007 për kushtet teknike të objekteve ndërtimore për qasjen e personave me aftësi të kufizuara, si dhe sigurimi i shërbimeve sociale dhe terapeutike të nevojshme për zhvillimin dhe mirëqenien e fëmijëve me aftësi të kufizuara.

**Fusha 3: Parandalimi i përdorimit të substancave narkotike, rehabilitimi, reintegrimi i fëmijëve dhe të rinjve përdorues të këtyre substancave**

Vitet e fundit numri i përgjithshëm i përdoruesve të substancave narkotike, ka kaluar 30 000, ndërkohë që fëmijët dhe adoleshentët përdorues vazhdojnë të bëjnë pjesë çdo vit e më shumë në këtë shifër. Mosha mesatare e fillimit të përdorimit të drogave ka rënë nga 18 vjeç në vitin 2018, në 16 vjeç në periudhën e fundit. Aktualisht, vendi ynë nuk ofron shërbime dhe programe të qëndrueshme parandaluese dhe as shërbime të veçanta të rehabilitimit për fëmijët viktima të abuzimit me narkotikë.

Përmes partneriteteve në këtë fushë, synohet vetëdijesimi i fëmijëve dhe të rinjve mbi parandalimin e përdorimit të drogave, përmes sesioneve informuese, podcast-eve, materialeve vetëdijësuese, etj., si dhe mbështetja e shërbimeve direkte për rehabilitimin dhe reintegrimin e fëmijëve dhe të rinjve përdorues të substancave narkotike.

**Dokumentacioni i kërkuar për dorëzimin**

Shprehja e interesit për partneritet nga OJQ-të, duhet të bëhet përmes dorëzimit të aplikimit i cili përfshin dokumentacionin e mëposhtëm:

* Certifikata e regjistrimit të OJQ-së në Kosovë;
* Statuti i OJQ-së;
* Planifikimi Strategjik i OJQ-së (nëse organizata ka një të tillë);
* Politika për Mbrojtjen e Fëmijës;
* Shtojca I – Identifikimi, profili dhe programi i OJQ-së i nënshkruar nga përfaqësuesi ligjor.

**Kliko këtu për të shkarkuar Shtojcën I.**

**Afatet kohore tentative**

* Data e publikimit të Thirrjes për Shprehje Interesi 10.04.2025
* Afati i fundit për dorëzimin e dokumentacionit për shprehjen e interesit të OJQ-ve 10.05.2025
* Komunikimi i përgjigjieve të vlerësimit, OJQ-ve 15.06.2025

**Procesi i vlerësimit**

Aplikimet e dërguara nga OJQ-të, do të vlerësohen nga Komiteti Vlerësues duke përdorur kriteret administrative dhe ato cilësore të vlerësimit, të përshkruara më poshtë. Vetëm aplikimet të cilat përputhen me kërkesat dhe kriteret administrative të pranueshmërisë do të kalojnë për vlerësim të mëtejshëm cilësor të propozimit.

**Vlerësimi administrativ**

* OJQ-ja është e regjistruar në Kosovë;
* OJQ-ja ka mbi 5 vite përvojë pune në fushën në të cilën aplikon;
* Propozimi është dorëzuar brenda afatit të caktuar kohor;
* Në aplikim janë përfshirë gjithë dokumentet e kërkuara, të plotësuara dhe të nënshkruara siç duhet;
* Propozimi është plotësuar sipas formatit dhe në gjuhën Shqipe, siç është e përcaktuara në thirrje.

Nëse propozimi nuk përmbush njërin nga kriteret e mësipërme, në bazë të kriterit të përjashtimit, ai do të përjashtohet nga procesi i mëtejshëm i vlerësimit.

**Vlerësimi cilësor**

Propozimet që kalojnë fazën e vlerësimit administrativ, do ti nënshtrohen vlerësimit cilësor, bazuar në kriteret e mëposhtme:

Rëndësia, cilësia dhe koherenca e programit (50%)

* Rëndësia e programit;
* Qartësia e aktiviteteve dhe rezultateve të pritura;
* Qasja inovative;
* Qëndrueshmëria;

Kapaciteti institucional dhe qëndrueshmëria (50%)

* Ekspertiza dhe eksperienca në ndonjërën nga fushat e ndërhyrjes të përcaktuara në këtë thirrje;
* Aftësia e menaxhimit, eksperienca menaxhuese e ekipit;
* Përvoja e punës me partneritete/bashkëpunime me organizata të tjera.

Të gjithë aplikantët do të informohen për rezultatin e aplikimit, me anë të email-it zyrtar.

Përfaqësuesit e TCF kanë autoritetin përfundimtar për të miratuar ose refuzuar çdo marrëveshje partneriteti të propozuar në emër të TCF, në varësi të prioriteteve sipas nevojës në terren dhe në varësi të fondeve në dispozicion.